google/wiki40b huggingface dataset:
Άγιος Πέτρος ο Αλεούτης

Βιογραφία

Η ζωή των κατοίκων ήταν πολύ δύσκολη λόγω των κακών καιρικών συνθηκών. Ο εκχριστιανισμός της χώρας ξεκίνησε από Ρώσους εμπόρους, οι οποίοι εγκαταστάθηκαν εκεί μετά την εξερεύνησή της. Συγχρόνως Ρώσοι ιεραπόστολοι έσπειραν το λόγο του Θεού στα μέρη αυτά. Γλυκύς καρπός της θείας σποράς υπήρξε ο Άγιος Πέτρος. Μεγάλωσε σε δύσκολες κοινωνικές, οικονομικές και καιρικές συνθήκες, σεμνός και καλοσυνάτος, αγάπησε τον Χριστό και βαπτίστηκε από τους Ρώσους κληρικούς. Στην περίφημη Ρωσοαμερικανική εταιρεία που εργαζόταν, γεύτηκε την πίκρα της αδικίας και της εκμετάλλευσης από τους άπληστους μεγαλέμπορους. Περί το 1812, λόγω της ανέχειας, που ταλαιπωρούσε την οιοικογένειά του, ακολούθησε την εταιρεία στις νέες επιχειρήσεις  της κοντά στο Σαν Φραντζίσκο, περιοχή που ανήκε στους Ισπανούς αποικιστές, Ρωμαιοκαθολικούς, που καταδυνάστευαν τους ιθαγενείς οι οποίοι, αν δεν προσχωρούσαν στο δόγμα τους, αντιμετώπιζαν φοβερά βασανιστήρια. Ο Άγιος Πέτρος και οι φίλοι του αρνήθηκαν την ευκαιρία φυγής και παρέμειναν εκεί, για να συμπαρασταθούν στους ιθαγενείς και να φανερώσουν, με τη γεμάτη χάρη Χριστού ζωή τους, την Ορθόδοξη Χριστιανική πίστη. Οδηγήθηκαν στη φυλακή και με εντολή του ιεροεξεταστή έκοψαν τις αρθρώσεις των ποδιών και των χεριών του Αγίου Πέτρου και τελικά τον χτύπησαν με μαχαίρι στα σπλάχνα. ''Δεν αλλάζω την πίστη μου'' επαναλάμβανε, ενώ ποτάμι έτρεχε το αίμα και η ψυχή του πετούσε στον Κύριο. Εορτάζει στις 13 Δεκεμβρίου.
Scary Movie

Πλοκή

6 έφηβοι προσπαθούν να λύσουν το μυστήριο ενός ψυχοπαθούς δολοφόνου που παίρνει τηλέφωνο τα θύματά τους πριν τα σκοτώσει και τους ρωτά πληροφορίες σχετικά με αγαπημένα τους θρίλερ. Φαίνεται πως ο δολοφόνος (που πρόσπατα στις 31 Οκτωβρίου επιτέθηκε και σκότωσε ένα από τα δημοφιλή κορίτσια του γυμνασίου) ξέρει το μυστικό των φίλων αυτών: πριν από ακριβώς ένα χρόνο πριν σκότωσαν κατά λάθος έναν περαστικό στο δρόμο και πέταξαν το πτώμα του σε ένα λιμάνι. Μια δημοσιογράφος βρίσκεται στα χνάρια του.
Επίσκυρος

Οι αρχαίοι Έλληνες αναφέρεται ότι επινόησαν ένα παιχνίδι με μπάλα, που ονομαζόταν επίσκυρος, επίσης γνωστό από πηγές και ως φαινίνδα. Παιζόταν κυρίως από άντρες, συνήθως γυμνούς. Σώζεται μια μαρμάρινη εικόνα στην οποία απεικονίζεται ένας άντρας να ισορροπεί μία μπάλα με το πόδι του. Αναφέρεται ότι οι Ρωμαίοι αργότερα μετονόμασαν το παιχνίδι σε harpastum. Ονομάστηκε επίσκυρος διότι παιζόταν σε χώρο με όρια μαύρες πέτρες.
Γενικότερα τα παιχνίδια με την μπάλα, όπως τα μεταφέρει ο Πολυδεύκης (Ονομαστικόν I.X. 103-107): «Τα ονόματα των παιγνιδιών με μπάλα ήταν επίσκυρος, φαινίνδα, απόρραξις, ουρανία. H επίσκυρος ονομαζόταν επίσης εφηβική και επίκοινος (για πολλούς). Παιζόταν από δύο αντίπαλες ομάδες με ίσο αριθμό παιχτών. Aνάμεσα τους τραβούσαν μια γραμμή με μία πέτρα, την οποία αποκαλούσαν σκύρο. Έβαζαν την μπάλα πάνω σ' αυτήν τη γραμμή, και κάθε ομάδα τραβούσε άλλη μια γραμμή πίσω της. H ομάδα που έπιανε πρώτη την μπάλα, την πετούσε πάνω από την αντίπαλη, η οποία έπρεπε να πιάσει την μπάλα ενώ αυτή κινούνταν ακόμη, και να τη ρίξει στο μέρος των άλλων. Aυτό συνεχιζόταν, ώσπου η μία ομάδα κατάφερνε να σπρώξει την άλλη πέρα από τη γραμμή που είχε πίσω της.
Στην απόρραξη έπρεπε να χτυπήσει κανείς την μπάλα δυνατά στο χώμα και ύστερα να δεχτεί το πήδημα της μπάλας στο χέρι του και να ξαναχτυπήσει. Μετριόταν ο αριθμός των χτυπημάτων (ή των πηδημάτων). H ουρανία παιζόταν από ένα παίχτη που έγερνε προς τα πίσω και έριχνε την μπάλα στον ουρανό, ενώ οι υπόλοιποι προσπαθούσαν να αρπάξουν την μπάλα πριν πέσει στο έδαφος. (...) Οπότε χτυπούσαν την μπάλα ξανά και ξανά σ' έναν τοίχο και μετρούσαν τον αριθμό των χτυπημάτων. Ο χαμένος αποκαλούνταν γάιδαρος και έκανε ό,τι του έλεγαν, ενώ ο νικητής ήταν ο βασιλιάς και πρόσταζε.
Βουλγαρικές βουλευτικές εκλογές 1949

Οι βουλευτικές εκλογές διεξήχθησαν στη Βουλγαρία στις 18 Δεκεμβρίου του 1949. Ήταν οι πρώτες βουλευτικές εκλογές που διεξήχθησαν κάτω από τον απροκάλυπτο έλεγχο του κομμουνιστικού καθεστώτος, με όλο το νόημα της αντιπολίτευσης να έχει καταστραφεί, Στους ψηφοφόρους παρουσιάστηκε ένας ενιαίος κατάλογος κι μία ενιαία παράταξη το Πατριωτικό μέτωπο που βρίσκεται κάτω από τον έλεγχο του Βουλγαρικού Κομμουνιστικού κόμματος.
Σύμφωνα με τα επίσημα στοιχεία, περίπου 4,7 εκατομμύρια άνθρωποι προσήλθαν στις κάλπες και μόνο 980 από αυτούς καταψήφισαν την ενιαία λίστα, ενώ άλλα 109.963 ψηφοδέλτια ήταν άκυρα ή λευκά. Η προσέλευση των ψηφοφόρων ήταν 98,9 τοις εκατό σύμφωνα με πληροφορίες.
Ομβρικοί

Θρησκεία

Κατά τον 6ο π.Χ. αιώνα οι Ομβρικοί άρχισαν να κατασκευάζουν τα πρώτα ιερά και ναούς. Λάτρευαν πολλές θεότητες με κυριότερες τη Φερόνια, τη Βαλέντια, τη Μινέρβα Ματούσια και την Κλίτιμους. Σε πινακίδες που βρέθηκαν το 1444 αναπαριστούν θρησκευτικές τελετές με θυσίες ζώων.

Πολιτική δομή

Η πολιτική ιεραρχία της κοινωνίας των Ομβρικών ήταν περιορισμένη λόγω του μεγέθους των πόλεων. Το ανώτερο αξίωμα (uhtur) το κατείχαν δύο άντρες οι οποίοι ήταν δικαστές και υπεύθυνοι για τις τελετές. Υπήρχε άλλη μία κατώτερη θέση στην ιεραρχία (maron), και τέλος ο kvestur που ήταν ο θρησκευτικός ηγέτης. Μέλη της αριστοκρατικής οικογένειας Νέρβα, που είχε Ομβρική καταγωγή, έγιναν γερουσιαστές και αυτοκράτορες.

Ρωμαϊκή επιρροή

Οι Ρωμαίοι ήρθαν για πρώτη φορά σε επαφή με την Ούμπρια το 310 π.Χ. και εγκατέστησαν εκεί αποικίες το 299 π.Χ., το 268 π.Χ. και το 241 π.Χ.. Θα ολοκληρώσουν την κατάκτηση της Ούμπρια, περίπου το 260 π.Χ.. Η ενσωμάτωση της Ούμπρια στη Ρωμαϊκή αυτοκρατορία έγινε τον 3ο αιώνα π.Χ. Τον ίδιο αιώνα εγκαταστάθηκαν στην περιοχή 40.000 άποικοι Ρωμαίοι. Από το 220 π.χ. ή Ούμπρια συνδεόταν με τη Ρώμη μέσω της Βία Φαμίνια, ενώ πολλές πόλεις ήταν σύμμαχοι των Ρωμαίων και έστελναν στρατεύματα σε πολέμους.

Αρχαιολογικοί τόποι

Κοντά στη σημερινή Σιένα έχουν βρεθεί οικισμοί των Ομβρικών που χρονολογούνται στον 7ο με 8ο αιώνα π.Χ. Οικισμοί έχουν βρεθεί επίσης κοντά στην Περούτζια, η οποία ήταν το κέντρο της Ούμπρια. Αρχαία Ουμπριανή πόλη είναι η Ασίζη (Asisium), για την οποία η μυθολογία αναφέρει ότι ιδρύθηκε το 847 π.χ. από τον Δάρδανο.
Σεδούλιος Καίλιος

Βίος

Ο Σεδούλιος είχε λάβει επιμελημένη κλασική παιδεία. Σταδιοδρόμησε ως ρήτορας στην Ιταλία, ως δάσκαλος μετρικής και συντάκτης ποιημάτων στην Αχαΐα (Ελλάδα). Με τη βοήθεια ενός ιερέα, του Μακεδόνιου μεταστράφηκε στον χριστιανισμό. Ο Ισίδωρος Σεβίλλης τον ονομάζει πρεσβύτερο, κάτι πολύ πιθανό επειδή τα ποιήματά του εισήλθαν σε λειτουργική χρήση.
Φυροπόταμος Μήλου

Περιγραφή

Ο Φυροπόταμος φιλοξενεί μια από τις καλύτερες παραλίες του νησιού και είναι ένα μικρό λιμάνι κτισμένο γύρω από ένα φυσικό κολπίσκο.
Ζαχαρίας Χατζηϊωάννου

Σταδιοδρομία

Σπούδασε νομικά και εργάστηκε ως δικηγόρος. Εξελέγη για πρώτη φορά βουλευτής Πέλλας με την ΕΠΕΚ στις 26 Νοεμβρίου 1950, μετά τον θάνατο του βουλευτή Γρηγορίου Τηλικίδη.
Απεβίωσε σε ηλικία 70 ετών στις 18 Φεβρουαρίου 1981 και κηδεύτηκε την επομένη από τον ναό της Υψώσεως του Τιμίου Σταυρού στην Καλή της Σκύδρας.
Σαρλ Λουσιέν Βοναπάρτης

Βιογραφικά στοιχεία

Γεννήθηκε στις 24 Μαΐου του 1803 στην Ιταλία και ήταν γιος του αδερφού του Μεγάλου Ναπολέοντα, Λουκιανού Βοναπάρτη, και της Αλεξανδρίνας ντε Μπλεσάμπ. Το 1822 ταξίδεψε στις ΗΠΑ έχοντας αρχίσει ήδη να ασχολείται με την ορνιθολογία. Αφού παρουσίασε κάποιες μελέτες του, το 1826 επέστρεψε στην Ευρώπη. Ταξίδεψε στην Γερμανία, όπου συνάντησε τον Φίλιπ Γιάκομπ Κρέτσμαρ, και στην Αγγλία, όπου συνάντησε τον Τζον Έντουαρντ Γκρέυ στο Βρετανικό μουσείο. Τελικά το 1828 εγκαταστάθηκε στη Ρώμη. Μεταξύ του 1832 και 1841 δημοσίευσε τη μελέτη του για τα ζώα της Ιταλίας.
Το 1849 εκλέχτηκε μέλος της ρωμαϊκής συνέλευσης και συμμετείχε στη δημιουργία της ρωμαϊκής δημοκρατίας. Υπερασπίστηκε μάλιστα την Ρώμη όταν πολιόρκησαν την πόλη 40.000 Γάλλοι στρατιώτες, σταλμένοι απο τον θείο του, Λουδοβίκο Βοναπάρτη. Τον Ιούλιο του 1849, ύστερα από την ήττα του δημοκρατικού στρατού, εγκατέλειψε την Ρώμη και κατέφυγε στη Μασσαλία, αλλά ο Λουδοβίκος Βοναπάρτης τον διέταξε να εγκαταλείψει τη χώρα. Ταξίδεψε στην Αγγλία όπου συμμετείχε στη συνεδρίαση της Αγγλικής ένωσης επιστημών, και στη συνέχεια στη νότια Σκωτία. Έπειτα άρχισε να εργάζεται για την προετοιμασία μιας συστηματικής ταξινόμησης όλων των πουλιών στον κόσμο επισκεπτόμενος μουσεία σε ολόκληρη την Ευρώπη και μελετώντας συλλογές. Επέστρεψε και εγκαταστάθηκε στο Παρίσι αφού πρότινος του δόθηκε άδεια.
Το 1850, κυκλοφόρησε ο πρώτος τόμος της μελέτης του, με τίτλο Conspectus Generum Avium, δεν πρόλαβε όμως να εκδόσει τη συνέχεια του έργου του, καθώς απεβίωσε στις 29 Απριλίου του 1857.
Οι Δολοφόνοι (ταινία 1946)

Υπόθεση

Δυο επαγγελματίες δολοφόνοι καταφτάνουν σε μια μικρή πόλη του νότου και σκοτώνουν, τον Ολ Άντερσον (Μπαρτ Λάνκαστερ), έναν άνδρα γνωστό με το ψευδώνυμο: "Ο Σουηδός", που είχε εγκατασταθεί στην πόλη τον τελευταίο χρόνο κι είχε πιάσει δουλειά σε βενζινάδικο. Ο Σουηδός είχε κάνει ασφάλεια ζωής και ο υπάλληλος της ασφαλιστικής Τζιμ Ρίαρντον (Έντμοντ Ο' Μπράιεν) προσπαθεί να εξιχνιάσει το μυστήριο της δολοφονίας του παρά τις ενστάσεις του  αφεντικού του. Ξεκινάει λοιπόν την έρευνά του μιλώντας με φίλους και γνωστούς από το περιβάλλον του Σουηδού και όλοι οι δρόμοι τον οδηγούν στην Κίττυ Κόλλινς (Άβα Γκάρντνερ), μια αδίστακτη γυναίκα που οδήγησε τον νεαρό άνδρα στην καταστροφή.

Πληροφορίες παραγωγής

Τα πρώτα 20 λεπτά της ταινίας που απεικονίζουν την άφιξη των δυο επαγγελματιών δολοφόνων στη μικρή πόλη, καθώς και η δολοφονία του Σουηδού αποτελούν ακριβή κινηματογραφική μεταφορά του διήγηματος του Έρνεστ Χέμινγουεϊ "Οι Δολοφόνοι". Το υπόλοιπο της ταινίας που πραγματεύεται την έρευνα του Τζιμ Ρίαρντον αποτελεί πρωτότυπη δημιουργία. Σύμφωνα με το βιογράφο του Χέμινγουεϊ, Κάρλος Μπέικερ, "Οι Δολοφόνοι" ήταν η πρώτη κινηματογραφική μεταφορά βασισμένη σε μυθιστόρημα του Χέμινγουεϊ, την οποία ο συγγραφέας θαύμαζε πραγματικά.
Ο παραγωγός Μαρκ Χέλιντζερ πλήρωσε 36.750 δολάρια για τα δικαιώματα του διηγήματος του Χέμινγουεϊ. Η κινηματογραφική μεταφορά του διηγήματος αποτέλεσε την πρώτη του ανεξάρτητη παραγωγή. Το σενάριο γράφτηκε από τον Τζον Χιούστον (του οποίου το όνομα δεν αναφέρεται στους τίτλους της ταινίας λόγω του γεγονότος ότι είχε συμβόλαιο με την εταιρία Warner Bros
.)
Πρώτη επιλογή για το ρόλο του Σουηδού ήταν ο Γουέιν Μόρις, ηθοποιός που ανήκε στο ενεργητικό της Warner Bros. Η εταιρία αρνήθηκε όμως το δανεισμό του στο Χέλινγκερ. Επίσης υποψήφιοι για το ρόλο ήταν οι ηθοποιοί Βαν Χέφλιν, Τζον Χολ, Σόνι Ταφτς και Έντμοντ Ο'Μπράιεν. Ο Ο'Μπράιεν ανέλαβε τελικά το ρόλο του ασφαλιστή Τζιμ Ρίαρντον, ενώ ο ρόλος του Σουηδού δώθηκε τελικά στον ακόμα άσημο Μπαρτ Λάνκαστερ. Πρώτη επιλογή για το ρόλο της femme fatale ήταν η επίσης άσημη Άβα Γκάρντνερ, που είχε συμμετάσχει σε μια σειρά ταινιών σε μικρούς ρόλους περνώντας απαρατήρητη.

Επανεκτέλεση

Το 1964 ο Ντον Σίγκελ σκηνοθέτησε το ριμέικ της ταινίας με πρωταγωνιστές τους Λι Μάρβιν, Άντζι Ντίκινσον, Τζον Κασσαβέτης και Ρόναλντ Ρίγκαν.
800 Κρεσμάνια

Φυσικά χαρακτηριστικά

Η μέση διάμετρος της Κρεσμάνιας εκτιμάται σε 15,8 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,160. Η Κρεσμάνια περιστρέφεται γύρω από τον εαυτό της μία φορά κάθε 4 ώρες και 28 λεπτά.
Γιαροσλάβ Β΄ του Κιέβου

Βιογραφία

Ήταν γιος τού Ιζιασλάβ Β΄ μεγάλου πρίγκιπα τού Κιέβου και πρίγκιπα τού Τούροβ.
Όταν το 1174 δολοφονήθηκε ο Αντρέι πρίγκιπας τού Βλαντίμιρ-Σούζνταλ, οι συγγενείς τού Γιαροσλάβ Β΄ μεθόδευσαν την άνοδό του στον θρόνο τού Κιέβου. Αντιμετώπισε τον άλλο διεκδικητή Σβιατοσλάβ Γ΄ του Κιέβου, 3ο εξάδελφο τού πατέρα του, για περισσότερο από δύο έτη, ώσπου να στερεώση την εξουσία του και να γίνει ο αδιαμφισβήτητος ηγεμόνας τού Κιέβου.
256 Βαλπούργκα

Φυσικά χαρακτηριστικά

Η μέση διάμετρος της Βαλπούργκας εκτιμάται σε 63 χλμ. Ο φασματικός της τύπος είναι άγνωστος, όπως και το άλβεδό της και ο χρόνος περιστροφής της γύρω από τον εαυτό της.
Αγγλοβαυαρική Γλώσσα

Η Αγγλοβαυαρική Γλώσσα ήταν, με αυτές της Προβηγκίας, της Ιταλίας, της Γαλλίας, της Καστίλης, της Αραγωνίας, της Γερμανίας, και της Ωβέρνης, μία από τις οκτώ γλώσσες (ή « επαρχίες ») του Τάγματος των Οσπιταλιέρων του Αγίου-Ιωάννη της Ιερουσαλήμ, που υπήρχαν στα τέλη του 18ου αιώνα.

Ιστορία

Η αγγλοβαυαρική γλώσσα ιδρύθηκε τον Ιανουάριο του 1781. Ήταν διάδοχη κατάσταση της Γλώσσας της Αγγλίας η οποία είχε διαλυθεί το 1540.
Είναι εντός αυτής που ιδρύθηκε το τελευταίο προσευχητάριο του Τάγματος : το Μεγάλο Ρωσικό Προσευχητάριο του Αγίου Ιωάννη της Ιερουσαλήμ, το οποίο δημιουργήθηκε στις 15 Ιανουαρίου 1797 μέσω συμφωνίας μεταξύ του Αυτοκράτορα της Ρωσίας Παύλου Α΄ και του Τάγματος του Αγίου Ιωάννη της Ιερουσαλήμ κατόπιν αιτήματος του βαΐλου Τζιούλιο Λίτα, εκπροσώπου του τελευταίου στην Ρωσική Αυλή.
Τρίζενμπεργκ

Ιστορία

Το Τρίζενμπεργκ φημίζεται για την ιδιαίτερη διάλεκτο, που χρονολογείται από την επιρροή των μεταναστών Βάλζερ κατά το Μεσαίωνα, οι οποίοι άρχισαν να φτάνουν στην περιοχή από το 14ο αιώνα. Αυτή η διάλεκτος προωθείται ενεργά από το δήμο. Η ύπαρξη αυτής της διαλέκτου είναι μια απόδειξη της αξιοσημείωτης γλωσσικής πολυμορφίας στο μικρό Πριγκιπάτο, επειδή ομιλείται παράλληλα με τα επίσημα γερμανικά και την αλεμαννική διάλεκτο που ομιλείται ευρέως στη χώρα.

Γεωγραφία

Ο δήμος περιλαμβάνει 8 χωριά: Γκαφλάι, Μάλμπουν, Μασέσα, Ρότενμποντεν, Ζίλουμ, Ζτιγκ, Ζύκα και Βάνγκερμπεργκ. Το Μάλμπουν διαθέτει το μόνο χιονοδρομικό θέρετρο στη χώρα, κοντά στα Αυστριακά σύνορα.
Γονιμοποίηση (φυτά)

Γονιμοποίηση εν γένει ονομάζεται η ένωση γεννητικών κυττάρων, τα οποία είναι γνωστά και ως αρσενικοί και θηλυκοί γαμέτες, από τους οποίους δημιουργείται το ζυγωτό, από το οποίο θα εξελιχθεί το έμβρυο.
Στα φυτά οι αρσενικοί γαμέτες, που περιέχονται στους γυρεόκοκκους, πρέπει να "κάτσουν" πάνω στο στίγμα του υπέρου για να πραγματοποιηθεί η γονιμοποίηση. Αυτό το επιτυγχάνουν με την επικονίαση. Επειδή όμως ο γυρεόκοκκος πρέπει να φτάσει και στο θηλυκό γαμέτη, του οποίου η θέση είναι στην ωοθήκη, δημιουργεί τον γυρεοσωλήνα, μέσα από τον οποίο περνούν στον εμβρυϊκό σάκο δύο αρσενικοί γαμέτες.
Ένας από τους δύο αυτούς γαμέτες σμίγει με το ωάριο και δημιουργείται το ζυγωτό, από το οποίο θα εξαρτηθεί η ανάπτυξη του εμβρύου του φυτού. Ο άλλος γαμέτης θα ενωθεί με τους δύο πολικούς πυρήνες και από την ένωσή τους αυτή θα παραχθεί το ενδοσπέρμιο, από το οποίο θα τραφεί το έμβρυο. Ύστερα από την γονιμοποίηση, το στίγμα στεγνώνει, τα πέταλα μαραίνονται και επακόλουθο είναι η πτώση τους. Το σπέρμα δημιουργείται από την γονιμοποιημένη σπερματική βλάστη του άνθους. Επίσης, γύρω από το σπέρμα τα τοιχώματα της ωοθήκης σχηματίζουν στιβάδα ή αλλιώς περικάρπιο. Ο καρπός λοιπόν θα σύγκειται από το περικάρπιο και το σπέρμα. Ο καρπός θα είναι επιπλέον είτε πλήρως ανεπτυγμένος και ώριμος είτε ξηρός.
Παρόλα αυτά, υπάρχουν ορισμένων φυτών τα σπέρματα, όπως για παράδειγμα του βατόμουρου, που δεν έχουν ανάγκη από γονιμοποίηση για να εξελιχθούν. Όπως και στα άλλα φυτά όμως, η εξέλιξη του καρπού και η δημιουργία του ενδοσπέρματος, γίνονται με τον ίδιο ακριβώς τρόπο. Η ονομασία αυτού του φαινομένου, παρθενογονία ή παρθενογένεση.
Άγιος Γαυδέντιος

Βίο

Δεν γνωρίζουμε που και πότε γεννήθηκε. Αφού έλαβε επιμελημένη μόρφωση ταξίδεψε στην Ανατολή και γνώρισε τον Ιωάννη Χρυσόστομο. Το 391 με 392 προσκλήθηκε να διαδεχθεί τον Φιλάστριο Βρεσκίας στην Ιταλία. Το 405 ο Πάπας του ζήτησε να μεταβεί στην Κωνσταντινούπολη προκειμένου να ζητήσει από τον αυτοκράτορα Αρκάδιο να επανεξετάσει το ζήτημα του ήδη εξόριστου Χρυσόστομου. Όμως οι αυτοκρατορικές αρχές τον φυλάκισαν και τελικά απελευθερωθείς επέστρεψε στην επισκοπή της ευθυνης του.

Συγγραφικό έργο

Έχουν διασωθεί εικοσιένα εποικοδομητικά, ερμηνευτικά και αντιαιρετικά έργα του. Ακολουθεί πιστά τις παλαιότερες πηγές του ενώ υιοθετεί την αλληγορική ερμηνεία. Τα έργα του περιέχουν τα παλιότερα δείγματα θεωρίας της ιστορίας και θεολογίας του χρόνου.
Odyssey: The Search for Ulysses

Σενάριο

Το παιχνίδι είναι πιστό στο έπος Οδύσσεια του Ομήρου, συμπεριλαμβάνοντας χαρακτήρες του, όπως ο Ποσειδώνας, ο Δίας, ο Κέρβερος και ο Κύκλωπας.

Ανάπτυξη

Το παιχνίδι χρησιμοποιεί τη μηχανή Cryogen, με τους χαρακτήρες να είναι τρισδιάστατοι πραγματικού χρόνο, σε pre-rendered περιβάλλοντα.

Υποδοχή

Το παιχνίδι έχει βαθμολογία 58% στο Metacritic, βασισμένο σε 7 reviews κριτικών.
Κυπριακές βουλευτικές εκλογές 1960

Οι βουλευτικές εκλογές του 1960 ήταν οι πρώτες βουλευτικές εκλογές στην ιστορία της Κυπριακής Δημοκρατίας. Πραγματοποιήθηκαν στις 31 Ιουλίου 1960. Ήταν οι μοναδικές βουλευτικές εκλογές στις οποίες ψήφισαν και οι Τουρκοκύπριοι.

Ιστορικό

Οι εκλογές πραγματοποιήθηκαν λίγες μέρες πριν επικυρωθεί από τη βρετανική βουλή το νομοσχέδιο για την ανεξαρτησία της Κύπρου (16 Αυγούστου 2015). Το Μικτό Συμβούλιο αποφάσισε στις 5 Ιουλίου 1960 τη διεξαγωγή βουλευτών για τη Bουλή των Aντιπροσώπων, στις 31 Ιουλίου 1960.
Οι θέσεις των βουλευτών ήταν 50. Βάσει του συντάγματος η αναλογία Ελλήνων-Τούρκων βουλευτών πρέπει να είναι 70%-30%. Έτσι, οι Έλληνες (Ελληνοκύπριοι) βουλευτές που εκλέγονταν από την ελληνική κοινότητα ήταν 35 και οι Τούρκοι (Τουρκοκύπριοι) βουλευτές που εκλέγονταν από την τουρκική κοινότητα ήταν 15.

Εκλογικό σύστημα

Το εκλογικό σύστημα που ίσχυε ήταν το Πλειοψηφικό.

Εκλογές ελληνικής κοινότητας

Τις εκλογές διεκδίκησαν οι συνδυασμοί του Πατριωτικού Μετώπου σε όλες τις περιφέρειες, του ΑΚΕΛ σε τρεις περιφέρειες και του Παγκύπριου Συνδέσμου Αγωνιστών σε δύο περιφέρειες καθώς και ανεξάρτητοι υποψήφιοι.
Όλοι οι υποψήφιοι ήταν άνδρες. Η μόνη γυναίκα που είχε θέσει υποψηφιότητα ως ανεξάρτητη, η Kαλλισθένη Mαούνη, αποσύρθηκε 4 μέρες πριν τις εκλογές μετά από εκκλήσεις του Πατριωτικού Μετώπου προς τους ανεξάρτητους υποψήφιους.

Πρόεδρος της Βουλής

Στις 16 Αυγούστου 1960 η Βουλή των Αντιπροσώπων συνήλθε στην πρώτη της συνεδρίαση. Καθήκοντα προέδρου ασκούσε ο γηραιότερος των Ελλήνων βουλευτών, Χαρίδημος Χατζηχάρος. Καθήκοντα αντιπροέδρου ασκούσε ο γηραιότερος των Τούρκων βουλευτών, Νιαζί Μανιέρα. Για την Α΄ βουλευτική περίοδο Πρόεδρος της Βουλής εξελέγη ο Γλαύκος Κληρίδης και αντιπρόεδρος ο Ορχάν Μουντερίσογλου. Και οι δύο εξελέγησαν άνευ ανθυποψηφίου. Μόνο για αυτή τη βουλευτική περίοδο, η Βουλή είχε αποφασίσει ότι σε περίπτωση προσωρινής απουσίας του Προέδρου της Βουλής, ο αντικαταστάτης του θα είναι ο πρόεδρος της Νομικής Επιτροπής.
Μπετπάκ-Νταλά

Το Μπετπάκ-Νταλά ή Μπετπακνταλά (καζακικά: Бетпақдала, από το τουρκικό batpak, “βαλτώδης,” ή το περσικό bedbaht, “άτυχος” και το τουρκικό dala, “πεδιάδα”, ρωσικά: Сeверная Голодная степь, κυριολεκτικά: Πεινασμένη Πεδιάδα) είναι μια έρημη περιοχή στο Καζακστάν. Βρίσκεται μεταξύ των κατώτερων περιοχών του ποταμού Σαρίσου, του ποταμού Τσου και της λίμνης Μπαλκάς. Στα βόρεια, κοντά στον βόρειο παράλληλο 46°30’, το Μπετπάκ-Νταλά συνορεύει με τον καζακικό μελκοσοπότσνικ (περιοχή χαμηλών, στρογγυλών, απομονωμένων λόφων). Η έκτασή της περιοχής είναι περίπου 75.000 τ.χλμ. Η έρημος είναι μια επίπεδη, ελαφρώς κυλιόμενη πεδιάδα με υψόμετρο που κυμαίνεται από 300 έως 350 μέτρα και μια γενική νοτιοδυτική κλίση. Οι ανυψώσεις είναι μεγαλύτερες στα ανατολικά. Στα νοτιοανατολικά, η οροσειρά Ζελτάου φθάνει σε υψόμετρο 974 μ. στο όρος Τζαμπούλ
Το δυτικό τμήμα του Μπετπάκ-Νταλά αποτελείται από αναδιπλωμένο μεσοζωικό βράχο και οριζόντια στρώση Παλαιογενούς εύθραυστου βράχου (άμμο, ψαμμίτη, πηλό και συσσωρεύματα). Η ανατολική λοφώδης περιοχή έχει μια πλινθωτή δομή και αποτελείται από κατώτερη παλαιοζωική σειρά ιζηματογενών-μεταμορφωτικών πετρωμάτων και γρανίτη. Το κλίμα είναι κατά μεγάλο ηπειρωτικό. Η ετήσια βροχόπτωση είναι μεταξύ 100 και 150 χιλιοστά, εκ των οποίων το 15% λαμβάνει χώρα το καλοκαίρι. Τα καλοκαίρια είναι ξηρά και ζεστά. Οι χειμώνες είναι κρύοι με λίγη χιονόπτωση. Η μέση θερμοκρασία τον Ιανουάριο κυμαίνεται από -12 ° έως -14 ° C, ενώ η μέση θερμοκρασία τον Ιούλιο κυμαίνεται από 24 ° έως 26 ° C.
Υπάρχουν πολλές ρηχές, συχνά αλατούχες λίμνες. Υπόγεια ύδατα, που εμφανίζονται σε μέρη, είναι άφθονα. Τα κυριότερα εδάφη είναι γκρίζο-καφέ ερημικά σολοντσάκ και σόλονετς. Η δυτική περιοχή του Μπετπάκ-Νταλά είναι μια έρημη πετρώδης έρημος. Το Anabasis salsa απαντάται στις κοιλάδες των αλμυρών βυθισμάτων, ενώ στους αμμόλοφους αναπτύσσονται οι θάμνοι Krascheninnikovia ceratoides και ο θάμνος της Σιβηρίας (Caragana arborescens). Στα ανατολικά η αργιλώδης έρημος συγχωνεύεται με την πετρώδη έρημο όπου αναπτύσσεται το είδος Salsola arbuscula στους βραχώδεις λόφους. Το Μπετπάκ-Νταλά χρησιμοποιείται για εαρινή και φθινοπωρινή βοσκή.
Το φθινόπωρο του 2014, ο άγγλος εξερευνητής Τζέιμι Μπάντσουκ ολοκλήρωσε μια αποστολή για να διασχίσει το Μπετπάκ-Νταλά στην πληρέστερη έκτασή γεωγραφικού μήκους του, από τη λίμνη Μπαλκάς στα ανατολικά έως τον ποταμό Σαρίσου στα δυτικά. Έτρεξε επίσης 350 χιλιόμετρα, σχεδόν οκτώ μαραθώνιους, σε διάστημα οκτώ ημερών στην περιοχή.
Τον Μάιο του 2015 περισσότερες από 120.000 αντιλόπες σάιγκα (πάνω από το ένα τρίτο του παγκόσμιου πληθυσμού) πέθαναν από μια επιζωοτική ασθένεια, η οποία πιθανώς να ήταν παστερέλλωση.
Λεόν Μεμπιάμ

Ζωή και σταδιοδρομία

Μέλος της εθνοτικής ομάδας των Φανγκ (Fang), ο Μεμπιάμ γεννήθηκε στη Λιμπρεβίλ. Επί γαλλικής αποικιοκρατίας έγινε επιθεωρητής της ομοσπονδιακής αστυνομίας, το 1956, και τοποθετήθηκε στο Τσαντ από τις 6 Ιανουαρίου 1957 έως τον Μάρτιο του 1959.  Μετά την ανεξαρτησία της χώρας του το 1960, ανέλαβε επίτροπος της αστυνομίας. Υπήρξε στενός συνεργάτης του προέδρου Ομάρ Μπονγκό και αντιπρόεδρος της Γκαμπόν από το 1968 έως το 1975, οπότε η θέση καταργήθηκε. Στη συνέχεια διορίστηκε πρωθυπουργός, παραμένοντας στη θέση αυτή από τις 16 Απριλίου 1975 έως τις 3 Μαΐου 1990. Στη συνέχεια εντάχθηκε στην αντιπολίτευση στις αρχές της δεκαετίας του 1990.
Διορίστηκε πρόεδρος του Επιμελητηρίου Εμπορίου, Βιομηχανίας και Ορυχείων της Λιμπρεβίλ στις 6 Νοεμβρίου 2008. Ανέλαβε τα καθήκοντά του στις 4 Δεκεμβρίου 2008, διαδεχόμενος τον Ζοακίμ Μπουσαμπά. Διορίστηκε επίσης στο Οικονομικό και Κοινωνικό Συμβούλιο, που είναι το επίσημο συμβουλευτικό όργανο, από τον πρόεδρο Μπονγκό το 2008, αν και έχασε την έδρα του στο συμβούλιο, μετά την ανάληψη της προεδρίας από τον Αλί Μπονγκό, γιο του Ομάρ, το 2009.
Ο Μεμπιάμ πέθανε σε ηλικία 81 ετών σε κλινική της Λιμπρεβίλ το βράδυ της 17 προς 18 Δεκεμβρίου 2015.
Αμί Μπουέ

Βιογραφία

Γεννήθηκε στις 16 Μαρτίου 1794 στο Αμβούργο. Γονείς του ήταν ο Ανρί Μπουέ (Henri Boué, 1767 - 1848) και η Σουζάν ντε Σαπερούζ (Suzanne de Chapeaurouge, 1772 - 1804). Σχολείο πήγε στο Αμβούργο, Γένουα και Παρίσι. Σπούδασε ιατρική στο Πανεπιστήμιο του Εδιμβούργου, όπου επηρεάστηκε από τις επιστημονικές ιδέες του Ρόμπερτ Τζέιμσον (Robert Jameson) περί γεωλογίας και ορυκτολογίας. Μελέτησε διάφορες περιοχές της Σκοτίας, και μετά τις σπουδές πήγε στο Παρίσι. Το 1820 δημοσίευσε την επιστημονική του εργασία περί ηφαιστειογενών πετρωμάτων. Περιόδευσε την Γερμανία, Αυστρία και την νότια Ευρώπη και μελέτησε τους γεωλογικούς σχηματισμούς. Τα επιστημονικά του έργα έγιναν η βάση της γεωλογικής και γεωγνωστικής επιστήμης. Τιμήθηκε με το μετάλλιο Wollaston, ενώ η προτομή του βρίσκεται στην Βιέννη, και αντίγραφά της στο κρατικό μουσείο του Φίσλαου. Προς τιμή του ονομάστηκαν δρόμοι στην Βιέννη, Βουδαπέστη, Σόφια, Βάρνα, και Μπαντ Φίσλαου. Απεβίωσε στις 21 Νοεμβρίου 1881 στη Βιέννη.
Εθνική Χιλής (ποδόσφαιρο ανδρών)

Ντέρμπι του Ειρηνικού

Αρκετοί παράγοντες έχουν οδηγήσει στην ύπαρξη ποδοσφαιρικής αντιπαλότητας μεταξύ Χιλής και Περού. Γνωστή ως «el Clásico del Pacífico», αυτή η αθλητική αναμέτρηση μεταξύ των δύο εθνικών ομάδων το 2008 θεωρήθηκε ένα από τα δέκα μεγαλύτερα ντέρμπι στον κόσμο.

Ντέρμπι των Άνδεων

Το λεγόμενο «clásico de Los Andes» είναι το όνομα που δίνεται σε αγώνες μεταξύ της εθνικής ομάδας ποδοσφαίρου της Χιλής και της αντίστοιχης της Αργεντινής, καθώς πρόκειται για ένα ντέρμπι μεταξύ δύο σημαντικών εθνικών ομάδων της Νότιας Αμερικής.